b'\n_START_ARTICLE_\nMartial Mbandjock\n_START_SECTION_\nKariera\n_START_PARAGRAPH_\nMbandjock je prvi\xc4\x8d nase opozoril na Evropskem U23 prvenstvu 2007, ko je osvojil bron v teku na 100 m. Kmalu zatem se je uvrstil \xc5\xa1e v \xc4\x8detrtfinale Svetovnega prvenstva 2007. Leta 2008 se je na Svetovnem dvoranskem prvenstvu v teku na 60 m prebil v polfinale, s kvalifikacijskim \xc4\x8dasom 6.72. V polfinalu je nato odtekel svoj osebni rekord na 60 m, 6.65, kar pa je bilo dovolj le za 5. mesto v svojem polfinalu oziroma skupno 9. \xc4\x8das vseh polfinalnih skupin. Julija 2008 je Mbandjocku uspel \xc5\xa1e en podvig, ko je s svojim osebnim rekordom 10.06 ob dobr\xc5\xa1ni pomo\xc4\x8di vetra (+1.7\xc2\xa0m/s) osvojil prvo mesto na francoskem dr\xc5\xbeavnem prvenstvu v Albiju. To je bil zanj prvi naslov francoskega prvaka, ki mu je omogo\xc4\x8dil tudi nastop na avgustovskih Poletnih olimpijskih igrah._NEWLINE_V Pekingu se je najprej s kvalifikacijskim \xc4\x8dasom 10.26 (prehitel ga je le trinidadski \xc5\xa1printer Richard Thompson) prebil v \xc4\x8detrtfinale, v katerem je odtekel \xc4\x8das 10.16. S tretjim \xc4\x8dasom svoje \xc4\x8detrtfinalne skupine se je tako poleg Thompsona in Tysona Gaya avtomati\xc4\x8dno prebil v polfinale. Tam je dosegel \xc4\x8das 10.18, kar je bilo dovolj \xc5\xa1ele za 8. mesto svoje polfinalne skupine oziroma skupno 14. \xc4\x8das med vsemi polfinalisti. Na Kitajskem se je Mbandjock predstavil tudi kot \xc4\x8dlan francoske \xc5\xa1tafete 4x100 m, s katero je s \xc4\x8dasom 39.53 dosegel \xc5\xa1ele 6. \xc4\x8das svoje kvalifikacijske skupine, kar je pomenilo takoj\xc5\xa1en izpad._NEWLINE_Sezono 2009 je Mbandjock pri\xc4\x8del s solidnima dose\xc5\xbekoma 10.20 in 10.30, ter svojo formo \xc5\xa1e dodatno izpilil za junijski miting v Nancyju, Francija, kjer mu je uspel \xc4\x8das 10.11. S tem je tudi dosegel kvalifikacijsko normo za avgustovsko Svetovno prvenstvo v Berlinu. Na Evropskem ekipnem prvenstvu 2009 Mbandjock Franciji ni uspel priboriti kolajne na 100 m, kon\xc4\x8dal je kot \xc4\x8detrti, a je zato na 200 m odtekel osebni rekord 20.67, ki je zadostoval za bron. Svojo prvo zlato kolajno na kakem ve\xc4\x8djem atletskem tekmovanju je Mbandjock osvojil na za\xc4\x8detku julija, ko je slavil na Sredozemskih igrah v Pescari, Italija._NEWLINE_Na Svetovnem prvenstvu 2009 je Mbandjock nastopil v treh disciplinah: teku na 100 m, teku na 200 m in \xc5\xa1tafeti 4x100 m. V teku na 100 m je dosegel polfinale, v katerem je kon\xc4\x8dal kot \xc5\xa1esti v svoji skupini, a je vseeno dosegel drugi najbolj\xc5\xa1i \xc4\x8das med vsemi polfinalisti, za Dwainom Chambersom. Zatem je na 200 m dosegel svoj osebni rekord 20.43, kar je v njegovi polfinalni skupini zadostovalo zgolj za 5. mesto. Izpad v polfinalu je imel nekaj grenkega priokusa, ker je Mbandjock v polfinalu tekel hitreje od rojaka Davida Alerta, ki pa se je zaradi po\xc4\x8dasnej\xc5\xa1e skupine uspel prebiti v finale. V \xc5\xa1tafeti 4x100 m je nato Mbandjocku le uspel preboj v finale, v katerem je Francija zasedla 8. mesto._NEWLINE_Po sezoni 2009 je nato sledila sezona 2010, v kateri je Mbandjocku uspel velikanski preskok, saj je na Evropskem prvenstvu v Barceloni osvojil kar tri kolajne. Najprej je v finalu teka na 100 m osvojil 3. mesto in bronasto medaljo, zaostal je le za rojakom Christophom Lemaitrem in Britancem Markom Lewis-Francisom. V teku na 200 m je prav tako osvojil bron, a je njegov dose\xc5\xbeek zasen\xc4\x8dil neverjeten povratek Lemaitra, ki je po slabih prvih 100 metrih v ciljni ravnini po fotofini\xc5\xa1u strl odpor Britanca Christiana Malcolma. Da je prvenstvo povsem njegovo, je Lemaitre dokazal tudi v \xc5\xa1tafeti 4x100 m, saj je osvojil \xc5\xa1e svojo tretjo zlato kolajno. Zanjo je bil sicer \xc5\xa1e najbolj zaslu\xc5\xbeen prav Mbandjock, ki je kot \xc4\x8detrti teka\xc4\x8d francoske \xc5\xa1tafete v zadnjih metrih prehitel Italijana Maurizia Checcuccija.'